Andreas Cornelius
Andreas Cornelius er en dansk fodboldspiller, der spiller for F.C. København og for det danske landshold. Andreas Cornelius har spillet 44 landskampe og scoret 9 mål for Danmark (pr. 30. november 2022).
Andreas Cornelius spillede ungdomsfodbold i BK Hekla og Fremad Amager, inden han skiftede til F.C København, hvor han i 2012 kom på klubbens førstehold i Superligaen. Med FCK vandt han i sæsonen 2012/2013 det danske mesterskab, ligesom han blev Superligaens topscorer med i alt 18 mål.
I sommeren 2013 købte den walisiske Premier League-klub Cardiff den træfsikre og hovedstødsstærke angriber, men opholdet blev dog ingen succes. Cornelius var bl.a. plaget af en skade, og allerede efter et halvt år vendte han tilbage til FCK. Her blev det til 2 danske mesterskaber og 3 pokaltitler, inden turen i 2017 igen gik til udlandet, denne gang til den italienske Serie A-klub Atalanta. Cornelius blev i Atalanta til 2019, men var i 2018 lejet ud til den franske klub Bordeaux.
I juli 2019 skrev Andreas Cornelius under på en femårig kontrakt med den italienske klub Parma. Da klubben i 2021 rykkede ned i Serie B, valgte han imidlertid at fortsætte karrieren i den tyrkiske storklub Trabzonspor. Med Trabzonspor blev Cornelius tyrkisk mester i 2022, inden han i september samme år atter vendte tilbage til FCK.
Andreas Cornelius debuterede på U21-landsholdet i 2012 og fik allerede samme år debut på A-landsholdet i en VM-kvalifikationskamp mod Tjekkiet. Cornelius har deltaget i både VM i Rusland i 2018, i EM i 2021 (udskudt fra 2020 pga. coronapandemien) og i VM i 2022.